CELEX: C2004/300/90
Language: et
Date: 2004-12-04 00:00:00
Title: Kohtuasi T-380/04: Ioannis Terezakis'e 22. septembri 2004. aasta hagi Euroopa Ühenduste Komisjoni vastu

4.12.2004   
            
            
               ET
            
            
               Euroopa Liidu Teataja
            
            
               C 300/46
            
         Ioannis Terezakis'e 22. septembri 2004. aasta hagi Euroopa Ühenduste Komisjoni vastu
   (Kohtuasi T-380/04)
   (2004/C 300/90)
   Kohtumenetluse keel: inglise
   Ioannis Terezakis, elukoht Brüssel (Belgia), esitas 22. septembril 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindaja on advokaat L. Defalque.
   Hageja palub esimese astme kohtul:
   
               —
            
            
               tühistada komisjoni 12. juulil 2004. aasta kirja vormis tehtud otsus, mille hageja sai kätte 16. juulil 2004 ning milles keeldutakse talle võimaldamast juurdepääsu Spata lennujaama ehitamist puudutavale põhilepingule, alltöövõtulepingutele, ehituselementide maksumusele, arvetele ja lõpparuandele;
            
         
               —
            
            
               jätta kohtukulud ja menetlusega seotud kulud kostja kanda.
            
         Õiguslikud alused ja peamised argumendid
   Viidates komisjoni keeldumisele tagada hagejale juurdepääs põhilepingule, tugineb hageja eelkõige ilmsele juriidilisele ja faktiveale selles, et komisjon ei selgitanud, kas dokumendi autor, Ateena Rahvusvaheline Lennujaam, on kolmas isik, kes ei ole liikmesriik, või on ta Kreeka ametiasutus ning kas seetõttu peaks kohaldama määruse 1049/2001 (1) artikli 4 lõiget 4 või sama artikli lõiget 5. Hageja väidab ka, et komisjon ei tõendanud, et on kaalunud juurdepääsu lubamist konsulteerimata kolmanda isikuga. Hageja leiab ka, et otsustades ärihuvide kaitse mõiste laialdase tõlgendamise kasuks, on komisjon rikkunud dokumentidele võimalikult laiaulatusliku juurdepääsu põhimõtet, mis on sätestatud määruse 1049/2001 artikli 1 punktis a.
   Seoses sama dokumendiga väidab hageja veel, et komisjon on rikkunud määruse 1049/2001 artikli 4 lõiget 4 ja otsuse 2001/937 (2) artikli 5 lõikeid 3 ja 4, kuna ei andnud hinnangut kolmanda isiku poolt esitatud põhjendustele avalikustamisega nõustumisest keeldumisele ning ei avalikustanud hagejale hindamise elemente. Samuti väidab hageja, et komisjon rikkus määruse 1049/2001 artikli 4 lõiget 6, kuna ei kaalunud võimalust lubada dokumendile osaline juurdepääs ning lõpetuseks on komisjon rikkunud otsuse põhjendamise kohustust.
   Vaidlustatud otsusega keeldus komisjon andmast juurdepääsuõigust arvetele ja lennujaama valmimise lõpparuandele põhjendusega, et neid uuritakse regionaalpoliitika peadirektoraadi poolt määratud auditi raames ning neid pole veel lõpetatud. Seoses komisjoni otsuse selle osaga väidab hageja, et komisjon tõlgendas määruse 1049/2001 artikli 4 lõiget 2 vääralt ning on teinud ilmse faktivea, kui leidis, et nimetatud audit kuulub selle sätte kohaldamisalasse. Samuti väidab hageja, et rikutud on võimalikult laiaulatusliku juurdepääsu põhimõtet ning komisjoni otsuse, millega antakse abi ühtekuuluvusfondist, V lisa, millega nähakse ette, et asjaomased liikmesriigid tagavad avalikkuse poolt taotletavale teabele avatud ja hõlpsa juurdepääsu. Samuti väidab hageja, et komisjon ei kaalunud osalise juurdepääsu võimaldamist.
   Seoses komisjoni keeldumisega võimaldada juurdepääs ehituselementide maksumusele väidab hageja, et komisjon leidis ekslikult, et tema taotlus ei kujuta endast dokumentidele juurdepääsu taotlust ning rikkus seega määruse 1049/2001 artikleid 7 ja 8.
   Lõpetuseks leiab hageja, et tegemist on komisjonipoolse ilmse heausksuse puudumisega ning hea halduse tava rikkumisega, kuna komisjon ei näidanud vaidlustatud otsuses, millal ta eeldatavalt alltöövõtulepingud enda kätte saab.
   
      (1)  EÜT L 145, 31.5.2001, lk 43 – 48.
   
      (2)  EÜT L 345, 29.12.2001, lk 94 – 98.